b'\n_START_ARTICLE_\nBitka pri Gettysburgu\n_START_SECTION_\nBitka\n_START_PARAGRAPH_\nOdvijala se je od 1. do 3. julija 1863. Nasproti sta si stali vojski konfederacije, ki ji je poveljeval general Robert Lee, in unionistov pod poveljstvom generala Georga Gordona Meadeja. V vrstah konfederalcev je bilo 82.000 mo\xc5\xbe z 272 topovi, unionisti pa so imeli 115.000 vojakov in 362 topov._NEWLINE_Konfederalne enote so \xc5\xbeelele zasesti Gettysburg, zato so se utaborile na bli\xc5\xbenjem semeni\xc5\xa1kem gri\xc4\x8du. Od tam so pri\xc4\x8deli obstreljevati polo\xc5\xbeaje unionistov, ki so se iz mesta postopno umaknili na pokopali\xc5\xa1ki gri\xc4\x8d, ki je bil vzporedno s semeni\xc5\xa1kim. Unionisti so se utrdili izza obstoje\xc4\x8dega zidu, ki je stal nekaj metrov pod vrhom gri\xc4\x8da. Nastala je frontna \xc4\x8drta, ki je bila dolga ve\xc4\x8d kot tri kilometre. Na napade konfederalne artilerije so se unionisti odzivali medlo, ve\xc4\x8dinoma so se zatekli v utrdbe in zaklone._NEWLINE_3. julija ob 13.00 se je pri\xc4\x8del odlo\xc4\x8dilni napad konfederalne artilerije na polo\xc5\xbeaje unionistov. General Lee je z naglim napadom \xc5\xbeelel prebiti prvo linijo in priti v sredi\xc5\xa1\xc4\x8de nasprotnikovih enot ter tako hitro zaklju\xc4\x8diti spopad. Vendar dobro utrjenim unionistom napad ni povzro\xc4\x8dil ve\xc4\x8djih izgub; slab\xc5\xa1e jo je odnesla le njihova artilerija, ki se je zana\xc5\xa1ala na dejstvo, da je izven dosega konfederalnih topov.\n_START_SECTION_\nPickettov juri\xc5\xa1\n_START_PARAGRAPH_\nPo dveh urah obstreljevanja je ob 15.00 pri temperaturi 31\xc2\xa0\xc2\xb0C v napad krenila ju\xc5\xbena\xc5\xa1ka divizija Pickett (devet pehotnih brigad oz. 12.500 vojakov). Domnevali so, da so vrste nasprotnikov zaradi topni\xc5\xa1kega napada oslabljene. Ko so padli prvi obrambni polo\xc5\xbeaji unionistov, so slednji, ki so napad pri\xc4\x8dakovali, juri\xc5\xa1nike zasuli s te\xc5\xbekim artilerijskim ognjem. Tako so se napadalci zna\xc5\xa1li na odprtem polju v dol\xc5\xbeini enega kilometra pod strahovitim ognjem. U\xc4\x8dinek bombardiranja je bil za konfederalce uni\xc4\x8dujo\xc4\x8d (ve\xc4\x8d kot 50% izgube), vendar so navkljub temu uspeli prebiti linijo in v taboru pobiti vse topni\xc4\x8darje in pe\xc5\xa1ake._NEWLINE_Tedaj je general Meade v napad z boka poslal \xc5\xa1e 72. regiment, imenovan Pensilvanija, ki je presenetil konfederalce, tako da so se bili prisiljeni pri\xc4\x8deti umikati na izhodi\xc5\xa1\xc4\x8dne polo\xc5\xbeaje, \xc4\x8de niso \xc5\xbeeleli, da jim pridejo za hrbet._NEWLINE_Odlo\xc4\x8dilni konfederalni napad se je izkazal kot velika napaka sicer odli\xc4\x8dnega voja\xc5\xa1kega stratega generala Leeja.\n_START_SECTION_\nRezultat bitke\n_START_PARAGRAPH_\nV treh dneh spopadov so imeli tako konfederalci kot unionisti ogromne izgube. Unionisti tudi niso kljub Lincolnovi kritiki zasledovali umikajo\xc4\x8dih se konfederalnih sil, da bi jih dokon\xc4\x8dno porazili. Pora\xc5\xbeene sile so se mirno umaknile v Virginijo._NEWLINE_Dr\xc5\xbeavljanska vojna je nato trajala \xc5\xa1e dve leti, a je bitka pri Gettysburgu pomenila prelomnico, saj konfederalci niso nikoli ve\xc4\x8d uspeli s tako velikimi silami ogro\xc5\xbeati severa. Dokon\xc4\x8dno je tudi propadla namera, da bi z neposrednim ogro\xc5\xbeanjem Washingtona hitro zaklju\xc4\x8dili predvsem za jug iz\xc4\x8drpavajo\xc4\x8do vojno.'